kardosdrur/scandi-wiki huggingface dataset:
Much Wenlock

Much Wenlock, tidligere blot kendt som "Wenlock", er en lille by i Shropshire, England. Den ligger i Bridgnorth-distriktet, på hovedvej A458 mellem Shrewsbury og Bridgnorth. Umiddelbart nordøst for byen ligger Ironbridge Gorge. Sognets indbyggertal er 2.605 (2001).

Historie 

Byen voksede op omkrig et kloster, grundlagt i 680. I det 12. århundrede blev klostret erstattet af Much Wenlock Priory, hvis ruiner stadig kan ses. Andre arkitetoniske seværdigheder i byen er Guildhall fra det 16. århundrede, mange andre historiske bygninger samt en årlig kildeudsmykning. 

Byen er kendt for William Penny Brookes' udgave af de olympiske lege, grundlagt i 1850. Legene voksede gradvist i betydning, og han omdøbte dem til de "nationale olympiske lege". Wenlock Olympian Society Annual Games (Wenlocks Olympiske Selskabs Årlige Lege) bliver stadig holdt hvert år i byen – 2005-udgaven var de 119. lege.

Kultur 

I nærheden ligger Wenlock Edge, et vigtigt geologisk fænomen. Den har sammen med byen været temaet for adskillige digte af A.E. Housman i hans berømte samling A Shropshire Lad, f.eks.: "On Wenlock Edge the wood's in trouble..." og "Tis time, I think, by Wenlock town...". I 1909 blev der sat musik til disse digte af Vaughan Williams: On Wenlock Edge, Song cycle for tenor and piano quintet.

I Victoriatiden boede den romantiske maler og skulptør Robert Bateman (1842-1922) nær Much Wenlock, i Benthall Hall fra det 16. århundrede. I 1907 beskrev Walter Crane hans malerkunst som "a magic world of romance and pictured poetry ... a twilight world of dark mysterious woodlands, haunted streams, meads of deep green starred with burning flowers, vieled in a dim and mystic light."

I 1950 var byen og dens landlige omgivelser location for filmen Gone to Earth af Powell and Pressburger. I 1985 blev filmen renoveret af British Film Archive, og fik repremiere med stor succes. New Statesmans anmeldelse hævdede at den restaurerede film var "One of the great British regional films" ...(og)... "one of the most beautiful films ever to be shot of the English countryside". Filmen var baseret på romanen af samme navn af den lokale forfatter Mary Webb fra 1917, romanen var delvist inspireret af Diary of Francis Kilvert.

Eksterne henvisninger 

 Wenlock Olympian Society
 Much Wenlock Turistguide fra Virtual Shropshire 
 Much Wenlock Billedgallery 
 En litterær gåtur 
 Festival at the Edge, en årlig tredages festival for traditionel historiefortælling

Byer i England
Olympiske lege
Shropshire
Vitamin E

Vitamin E (eller tokoferol) er et vitamin, der beskytter kroppens celler mod nedbrydelse fra især skadelige stoffer fra stofskiftet.

Vitaminet kan optages ved bl.a. at spise fedtrig mad som planteolier, margarine, æg, smør og fisk.

Mangel på E-vitamin giver muskeltræthed, samt forstyrrer nervesystemet med balance og -synsforstyrrelser som resultat. Det anbefales at indtage ca. 8 mg vitamin E dagligt.

Eksterne henvisninger 
Fødevarer med vitamin E fra DTU Fødevareinstituttet

Vitaminer
Antioxidanter
Vitamin K

Vitamin K (eller menadion) er et fedtopløseligt vitamin, der er af betydning for blodets evne til at størkne og for knogledannelsen.
Navnet kommer af K for koagulation (="størkne").
K-vitaminmangel medfører en øget blødningstendens, fordi blodet tager længere tid om at koagulere.

I naturen findes vitamin K i to varianter, K1 og K2:
 Vitamin K1 (Fyllokinon) – findes i mørkegrønne grøntsager som avocado, broccoli, kål og spinat.
 Vitamin K2 (Menakinon) – produceres af bakterier i tarmene, hvilket udgør omkring halvdelen af indtaget.
 Vitamin K3 (Menadion) – en syntetisk vandopløselig variant

Historie 

Vitamin K blev i samarbejde opdaget af de to biokemikere danske Henrik Dam og amerikanske Edward Adelbert Doisy, der fik Nobelprisen i medicin i 1943 for deres opdagelse.

Dagligt behov 
Anbefalet dagsdosis er ca. 80 μg.
Normalt indtages der tilstrækkelige mængder i kosten (0,2-0,5 mg/dag), så raske voksne kommer meget sjældent i underskud.
Modermælk indeholder derimod for lidt K-vitamin, så helt små børn, der bliver ammet, skal have et tilskud på 1 mg pr. uge. En del af det daglige behov for Vitamin K dækkes af normale tarmbakterier (se mikrobiom).

Vitamin K-antagonister 
Stoffer der modvirker vitamin K's virkning kaldes vitamin K-antagonister og anvendes som blodfortyndende lægemidler. De to vitamin K antagonister i klinisk brug i dag er warfarin (Marevan) og phenprocoumon (Marcoumar).

Eksterne henvisninger 

 DTU Fødevareinstituttet: Indhold af Vitamin K i fødevarer
 Henrik Dam – nobelpristager. BioZoom 

Vitaminer
De grønne pigespejderes landslejr

De grønne pigespejderes landslejr er blevet afholdt hvert femte år. Siden 1992 er landslejrene blevet holdt på korpsets grund Spejderklinten ved Sundstrup. Sundstrup ligger ved Limfjorden.

Landslejre for spejdere 
 1925 Samsø
 1929 Tybrind Vig
 1939 Hørhaven
 1962 Hald
 1967 Svenstrup Gods ved Borup
 1972 Serridslevgård ved Horsens
 1977 Frederikshavn
 1982 Englerupgård ved Ringsted
 1987 Rold Skov
 1992 GrønLejr, Lejrmaskot: Gurli Græshoppe (Spejderklinten, Sundstrup)
 1997 SlaraftenLand, Lejrmaskot: RafteRie (Spejderklinten, Sundstrup)
 2002 Alle Tiders Lejr, Lejrmaskot: Ursula (Spejderklinten, Sundstrup)
 2007 Liv07, Lejrmaskot: Liv (Spejderklinten, Sundstrup)

Landslejre for grønsmutter 
Smuttelandslejrene afholdes samtidigt flere steder i landet på samme tid, og med næsten de samme aktiviteter. Smuttelandsdelslejrene er målrettet korpsets medlemmer under 10 år 

 1991 Mullemus
 1995 Hoppeline
 2000 Stjernetræf
 2005 Eventyrlejr
 2010 Pil 2010

Eksterne links 
Landslejr 2007 

Spejderlejre
De grønne pigespejdere
A.F. Krieger

Andreas Frederik Krieger (født 4. oktober 1817 i Kolbjørnsvik, Norge død 27. september 1893 i København) var en dansk jurist, nationalliberal politiker, – indenrigsminister 1856 – 1858, justitsminister 1870 – 1872 og finansminister 1872 – 1874. Han tog juridisk embedseksamen som 20-årig, og var professor i jura ved Københavns Universitet fra 1845 – 1855. I 1848 blev han valgt til medlem af Den grundlovgivende rigsforsamling af Køgekredsen og var med i grundlovsudvalget af 1848. Gennemførte som finansminister den møntlov, der 1875 gav enhederne kroner og øre.

Han sad i Folketinget 1849-1852, valgt i Køgekredsen, i Landstinget fra 1863-1890 og var formand i 1866.

Krieger var modstander af J.B.S. Estrups provisoriske love. I 1887 betegnede han regeringens finanslov som grundlovsstridig. 

Han var medlem af Københavns Borgerrepræsentation 1848-55.

Efter at Johanne Luise Heiberg i 1860 var blevet enke, blev det den ugifte Krieger, som på mange måder udfyldte den plads, som var blevet tom efter Heiberg.

A.F. Kriegers Vej i Rosenvænget på Østerbro i København er opkaldt efter ham. Han boede i en villa på denne vej i gåafstand til fru Heibergs villa.

Han blev 1857 Kommandør og 1873 Storkors af Dannebrogordenen.

Se også

Litteratur 
 Troels G. Jørgensen, Andreas Frederik Krieger : juristen – politikeren – borgeren, Arne Frost-Hansen, 1956.

Eksterne henvisninger 
 

Finansministre fra Danmark
Indenrigsministre fra Danmark
Justitsministre fra Danmark
Jurister fra Danmark
Landstingsformænd
Landstingsmedlemmer i 1860'erne
Landstingsmedlemmer i 1870'erne
Landstingsmedlemmer i 1880'erne
Landstingsmedlemmer i 1890'erne
Professorer fra Københavns Universitet
Departementschefer
Højesteretsdommere fra Danmark
Medlemmer af Københavns Borgerrepræsentation i 1800-tallet
Medlemmer af Den Grundlovgivende Rigsforsamling
Storkors af Dannebrog
Politikere fra De Nationalliberale
A.F.
Personer i Dansk Biografisk Leksikon
Æresdoktorer ved Lunds Universitet
Æresdoktorer ved Uppsala Universitet
Danskere i 1800-tallet
Folketingsmedlemmer i 1840'erne
Folketingsmedlemmer i 1850'erne
Bælgfrugt

En bælgfrugt er en frugt af planter i ærteblomstfamilien Fabaceae (eller Leguminosae). Kendte bælgfrugter er ærter, bønner, linser, lupiner og jordnødder.

Bælgen er en en-rummet kapsel som dannes fra ét frugtblad, og åbner sig for at slippe frø ved at sprække op både i bugsømmen (den søm som frøene sidder på) og rygsømmen.

Bælgfrugternes historie er stærkt knyttet til menneskets historie. De blev først høstet af mennesker i Asien i stenalderen, og bredte sig til Amerika og Europa omkring år 6000 f.Kr., hvor de var af afgørende betydning i kosten, da det var ét af menneskets primære proteinkilder.

Eksterne henvisninger
Møllenborg Slot

Møllenborg Slot er et fiktivt slot i tegneserien Tintins oplevelser. Navnet er en fordanskning af det originale, belgisk-franske navn, château de Moulinsart.

Vi støder på slottet første gang i albummet "Enhjørningens hemmelighed", på side 36, hvor Tintin er taget til fange i kælderen. Slottet ejes i første omgang af M.M og G. Fugl – også kaldet brødrene Fugl.

Slottet var tidligere kaptajn Haddocks families ejendom, og i albummet "Rackham den Rødes skat" køber han det tilbage sammen med professor Tournesol.

Slottet er visuelt inspireret af château de Cheverny, et slot i Loiredalen. De yderste fløje er dog skåret af i Møllenborgudgaven, ifølge Hergé for at få det til at se mindre prætentiøst ud.

Rigmanden Simon Møller fra spilfirmaet Kiloo har opført en 1:1 kopi i Trige Skov udenfor Århus i 2022..

Referencer 

Fiktive slotte og fæstningsanlæg
Tintin-universet
Veuve Clicquot

Veuve Clicquot (grundlagt i 1772 af Philippe Clicquot) er et stort fransk champagnehus eller producent af champagne. Det fremstiller et af de mest kendte champagnemærker "Den Gule Enke".

Den Gule Enke er det danske navn på en champagne med en gul etiket – på fransk hedder den Veuve Clicquot-Ponsardin.
Veuve Clicquots champagner er lavet på to tredjedele blå druer (farven sidder i druernes skaller, som fjernes, og champagnen er oftest lys og sjældnere rosé) og en tredjedel chardonnay-druer (som er grønne). De blå druer giver struktur og fylde, mens de grønne druer bidrager med smag og duft.

Champagnehuset Veuve Clicquot indstiftede prisen "årets Erhvervskvinde" i 1972 i anledning af 200-året for firmaets grundlæggelse samt til minde om Madame Clicquot Ponsardin, der som enke overtog firmaet som 27-årig.

Eksterne henvisninger 

 

Fødevarevirksomheder fra Frankrig
Etableret i 1772
Kongelige hofleverandører
Champagner
LVMH-selskaber
Vinvirksomheder
Den Gule Enke

Den Gule Enke er kælenavnet for en af de mest kendte champagner og fremstilles af den franske producent Clicquot-Ponsardin, der er et stort champagnehus. Veuve Clicquot er champagnens rigtige navn.

"Den Gule Enke" er lavet på to tredjedele røde druer (farven sidder i druernes skaller, som  fjernes så champagnen bliver hvid og ikke rød) og en tredjedel chardonnay-druer (som er hvide). De røde druer giver struktur og fylde, mens de hvide druer især bidrager med smag og duft.

Andre af Clicquots mærker har anderledes fordeling af druer.

I 1772 stiftede Philippe Clicquot-Muiron den virksomhed, der senere blev til Veuve Clicquot. Hans søn François Clicquot giftede sig med Nicole-Barbe Ponsardin i 1798. François døde i 1805 og hans enke (veuve på fransk) overtog kontrollen med firmaet, der på det tidspunkt beskæftigede sig med bankforretninger, uldhandel og champagneproduktion. Under Madame Clicquot fokuserede virksomheden stadig mere på champagneproduktionen.

Champagner
Madame Clicquot Ponsardin

Madame Clicquot Ponsardin (født 16. december 1777, død 1866) – også kendt som "Den Gule Enke" overtog i 1805 ejerskabet af firmaet Veuve Clicquot, der er en stor fransk producent af champagne. Hun blev gift ind i den rige Clicquot familie i 1798, da hun giftede sig med Francois Clicquot.

I Danmark er firmaet kendt for at sælge champagnemærket "Den Gule Enke", der er det eneste mærke der har en gul etiket på flasken.

Eksterne henvisninger 

Producenter
Personer fra Reims
Danmarks Basketball Forbund

Danmarks Basketball-Forbund (DBBF) er et specialforbund under Danmarks Idræts-Forbund (DIF) for basketballspillende foreninger.

Forbundet er stiftet den 6. januar 1947 og blev optaget i DIF i 1951. Forbundet er desuden medlem af Federation Internationale de Basketball (FIBA).

Medlemstallet i klubberne under DBBF blev i 2016 opgjort til 12.886 .

De officielle danmarksmesterskaber for seniorer afvikles af DBBF i hhv. Dameligaen og Basketligaen.

Danmark har desuden både landshold for herrer og damer.

Danske turneringer

Danmarksmesterskaber 

Der er blevet afholdt danmarksmesterskaber for både herrer og damer siden 1958. Fra 1960 til 1970 var der dog ingen landsdækkende række for damehold, og derfor intet DM.

Den mest vindende klub er SISU fra Gentofte, som p.t. (2007) har vundet 16 DM for damehold og 11 for herrehold.

Pokalturnering 
Der har været afholdt landspokalturnering for herrehold siden 1975 og for damehold siden 1977.

Den mest vindende klub er også her SISU, som p.t. (2007) har vundet 9 pokaltitler for både dame- og herrehold.

Internationale mesterskaber mv. 
Basketball har været på det olympiske program siden 1936, kvindebasketball dog først fra 1976. Det første verdensmesterskab for herrer under FIBA blev afholdt i 1950. Tre år senere kom det første VM for kvinder. Det første europamesterskab for mænd blev afviklet i 1935, mens kvinderne fik deres første mesterskab i 1938.

Danmarks bedste internationale resultat er, da herrelandsholdet i 2005 kvalificerede sig til den europæiske A-Division, og dermed kom blandt de 24 bedste nationer i Europa. I den efterfølgende kvalifikationsturnering til EM endte Danmark dog i nedrykningsspillet og røg tilbage til B-divisionen.

Struktur 
2017/2018.

Se også 
 Basketball
 Canal Digital Ligaen Det officielle danmarksmesterskab for herrer.
 Dameligaen Det officielle danmarksmesterskab for damer.
 DM i basketball
 Pokalturneringen

Eksterne henvisninger 
 Danmarks Basketball-Forbunds officielle websted

Noter 

Basketball Forbund
Basketball Forbund
Basketballorganisationer
Etableret i 1947
Ultralet fly

Begrebet Ultralet fly spænder i dag meget bredt fra trikes og åbne rorstyrede fly konstrueret af aluminiumsrør og beklædt med kunststof til moderne konstruktioner lavet af glas- og kulfiber med en cruisespeed på over 200 km/t. 

Med ultralette fly har man mulighed for at flyve privat for et relativt lille beløb. De mest anvendte motorer har traditionelt været 2-takt motorer på mellem 40 og 65 HK, men 4-takt boxer-motorer på mellem 60 og 100 HK anvendes i stort set alle nye ultralette fly. 
Maksimum startvægt for et en-sædet UL-fly er 300 kg og 450 kg (480 kg for søfly) for et 2-sædet fly. 
Maksimum tomvægt for et flyveklart 2-sædet fly uden brændstof er 275kg. Dog skal tilsatsvægten (2 personer og brændstof) være minimum 175 kg. 

Minimum styrbare flyvefart er 65 km/t.

For at kunne flyve ultralet fly lovligt i Danmark, skal du være medlem af  Dansk UL Flyver Union .

Flyklasser 
Der findes 2 klasser af ultralette fly: (mikrofly dækker over drager, paraglider og lign)

 Klasse A: 
Vægtskiftestyrede fly, som også kaldes TRIKES eller motoriserede dragefly. De styres med en styrebøjle med hvilken opdriftspunktet forskydes under vingen.

 Klasse B:
Rorstyrede fly, der styres med pind eller rat og pedaler nøjagtigt som et almindeligt sportsfly.

Eksterne henvisninger og kilder 

 UL fly (engelsk) 
 Dansk Ultralet Flyver Union's hjemmeside

Flyvemaskiner
RAW (foto)

RAW er en fællesbetegnelse for filformater, som kan bruges ved digital fotografering med spejlrefleks- og avancerede kompaktkameraer samt ved billedskanning.

RAW-filer er ikke bearbejdet af kameraets billedbehandlingssystem, men fremstår i rå form med direkte angivelse af hvor meget lys hver enkelt pixel på sensoren har opfanget. For at få et alment brugbart billede skal der nødvendigvis foretages en del efterbehandling, og i praksis producerer digitalkameraer derfor oftest JPEG-filer; der er komprimeret og har fået justeret f.eks. hvidbalance, farvemætning og kontrast.

RAW-filerne kan ikke anvendes direkte i en browser eller billedbehandlingsprogram, før de er behandlet på en computer med en RAW-konverter og ændret til et RGB-format, TIFF, JPEG eller PNG.

Fordele ved RAW 
 Intet kvalitetstab forårsaget af kompromiser i kameraets billedbehandling
 Større fleksibilitet ved manipulering af hvidbalance, farver, kontrast etc.
 Muligheden for at fremtidige konverteringsværktøjer kan bringe endnu bedre kvalitet frem i det færdige billede.

Ulemper ved RAW 
 Filerne er to til seks gange større end JPEG filer.
 De mange forskellige, lukkede standarder medfører en risiko for at et format går ud af brug.
 Der er ingen standardiserede behandlingsprocesser. Hver kameramodel har sine egne karakteristika som skal kendes præcist for at kunne fortolke RAW-filerne. "OpenRAW", som er en arbejdsgruppe sammensat af bl.a. fotografer arbejder dog på at standardisere RAW-formatet. Se evt. http://www.openraw.org/  for mere information (Engelsk).

RAW-billedfiler 
Forskellige kameraproducenter og fotoredigeringsprogrammer bruger ofte egne filtyper.
 Adobe: .DNG
 Canon: .CRW og .CR2
 Casio: .RAW
 Epson: .ERF
 Fujifilm: .RAF
 Hasselblad: .3FR
 Kodak: .DCR og .KDC
 Konica Minolta: .MRW
 Leica: .RAW
 Nikon: .NEF
 Olympus: .ORF
 Panasonic: .RAW
 Pentax: .PEF og .PTX
 Samsung: .DNG
 Sigma: .X3F
 Sony: .SRF og .ARW

Fotografi
TWiki

TWiki er en struktureret Wiki som typisk bliver brugt til at drive et projektudviklingsområde, et dokumenthåndteringssystem, en vidensdatabase eller mange andre typer gruppeværktøj på et intranet eller på internettet.

Der samarbejdes om webindhold ved simpel brug af en browser. 

Brugere uden programmeringsfærdigheder kan skabe simple webapplikationer. Udviklere kan udvide funktionaliteten af TWiki ved hjælp af plug-ins.

TWiki gør det muligt at lave simple form-baserede webapplikationer uden programmering, og muliggør findelt adgangskontrol til indholdet.

Derudover indeholder TWiki også ting som variabler, transklusion (sider i TWiki kan helt eller delvis inkluderes i andre), e-mail notifikation, indlejrede søgninger, server-side includes, understøttelse af vedhæftede filer og et plug-in API der indtil videre bruges af 210 plug-ins.

De tilbudte plug-ins giver bl.a. mulighed for at linke til databaser, skabe grafer, mærke (tagge) indhold, sortere tabeller, lave regneark, oprette slideshows, tegne tegninger, skrive blogs, interface til mange forskellige brugerauthentikations-systemer, lave opfølgning på Extreme Programming projekter og så videre.

TWiki er skrevet i Perl og er gratis og åben software under GPL.

TWiki er fuldt "skinbar" i både skabeloner, temaer og css, og kan bruges til at skabe Wiki websteder med et moderne look. Der er support for I18N, med support for UTF-8 både i URL'er og indhold.

Brugerinterfacet er blevet oversat til adskillige sprog, herunder kinesisk, dansk, hollandsk, fransk, tysk, portugisisk, spansk, italiensk og polsk.

TWiki kan downloades som en virtual appliance.

Væsentlige egenskaber 
 Versionskontrol – enhver ændring lavet til en side kan følges (bruger Revision Control System)
 WYSIWYG editor
 Fleksibilitet
 Findelt adgangskontrol per brugere eller grupper (roller)
 Dynamisk indholdsgenerering ved hjælp af TWiki variabler
 Ingen database nødvendig (indhold gemmes som tekst-filer)
 Hundredvis af plug-ins
 Struktureret information kan udnyttes ved hjælp af formularer

Større steder der benytter TWiki 
 TWikis officielle site
 BEAs developer to developer site
 java.net community
 IntelliJ Community Wiki site

Eksterne links 
 TWikis officielle site
 Liste over TWiki installationer
 Den danske pressemeddelelse i anledning af udgivelsen af version 4.0

Referencer 

Wikiprogrammer
SvampeBob Firkant

SvampeBob Firkant (eng: "SpongeBob SquarePants") er en amerikansk animeret tv-serie primært lavet til, og typisk udsendt på, kanaler hvis målgruppe er børn, men som dog appellerer til et bredt publikum. Første pilotafsnit blev sendt d. 1. maj 1999 på Nickelodeon i USA, og det første egentlige afsnit blev sendt d. 24. juli 1999.

Serien er skabt af marinbiolog og animator Stephen Hillenburg, og udspringer af produktionsmiljøet omkring tv-kanalen Nickelodeon. 

Seriens handling udspiller sig på bunden af Stillehavet, i og omkring den opdigtede by Bikini Bunden (Bikini Bottom). Her bor seriens hovedperson SvampeBob Firkant og hans venner, hvis fælles eventyr seriens handling drejer sig omkring. SvampeBob er en havsvamp, men han bor i en ananas sammen med sin hus-snegl Gary. Han arbejder på fiske-burgerbaren Den Knasende Krabbe (The Krusty Krab), hvor ejeren Eugene Krabbe huserer. SvampeBobs bedste ven hedder Patrick, sammen laver de mange sjove og skøre ting.

Det univers seriens figurer bevæger sig rundt i, er skabt i en meget humoristisk og underfundig visuel stil, som altid relaterer sig til havmiljøet. For eksempel bor Hr. Krabbe (Eugene Krabbe) i et anker, og flere af figurerne har nogle mærkelige hybridcykler, hvor hjulene ligner vandmøllehjul.

Danske stemmer 
Stemmerne bag figurene i den danske udgave er bl.a.:

 Jens Jacob Tychsen (SvampeBob Firkant)
 Søren Ulrichs (Patrick Søstjerne)
 Peter Zhelder (Blækvard Tentakkel)
 Nis Bank-Mikkelsen (Eugene Krabbe)
 Annette Heick (Sandy Egern)
 Torben Sekov (Sheldon J. Plankton)
 Vibeke Dueholm (Karen/Mrs. Puff)

I mindre roller

 Lars Thiesgaard 
 Peter Røschke 
 Mads M. Nielsen 
 Michael Elo
 Esper Hagen

Originale stemmer 
I den originale version er bl.a.

 Tom Kenny (SvampeBob Firkant)
 Bill Fagerbakke (Patrick Søstjerne)
 Rodger Bumpass (Blækvard Tentakkel)
 Clancy Brown (Eugene Krabbe)
 Carolyn Lawrence (Sandy Egern)
 Doug Lawrence (Plankton)
 Jill Talley (Karen)
 Lori Alan (Pearl)
 Mary Jo Carlett (Mrs. Puff)
 Sirena Irwin (SvampeBobs moder, Margaret og Hr. Krabbes moder, Betsy)

Ekstern henvisning 

  - rolle
Clarence Seedorf

Clarence Seedorf (født 1. april 1976 i Paramaribo) er en surinam-født hollandsk fodboldtræner og tidligere fodboldspiller.

Han har i sin fodboldkarriere spillet for Liverpool (1990-1992), Ajax Amsterdam (1992-1995), Sampdoria (1995-1996), Real Madrid (1996-1999), Inter (1999-2002), A.C. Milan (2002-2012) og Botafogo (2012-2014). 
Han er den eneste fodboldspiller, der har vundet Champions League med tre forskellige klubber: Ajax Amsterdam (1995), Real Madrid (1998) og AC Milan (2003 og 2007) 

Han debuterede for det hollandske landshold i 1994 og spillede 87 kampe og scorede 11 mål.

Referencer

Eksterne henvisninger 

 Clarence Seedorfs officielle hjemmeside 
 

Fodboldspillere fra AC Milan
Fodboldspillere fra Holland
Fodboldspillere fra AFC Ajax
Fodboldspillere fra UC Sampdoria
Fodboldspillere fra Real Madrid CF
Fodboldspillere fra FC Internazionale Milano
Fodboldtrænere fra Nederlandene
Fodboldtrænere fra AC Milan
Deltagere ved det europæiske mesterskab i fodbold 1996
Deltagere ved verdensmesterskabet i fodbold 1998
Deltagere ved det europæiske mesterskab i fodbold 2000
Deltagere ved det europæiske mesterskab i fodbold 2004
Edgar Davids

Edgar Davids (født 13. marts 1973) er en tidligere Surinam-født hollandsk fodboldspiller.

Edgar Davis har spillet for bl.a. Ajax Amsterdam (1991-1996), AC Milan (1996-1998), Juventus (1998-2004), Barcelona (2004) og Inter (2004-2005). Han stoppede karrieren i 2008, men gjorde et kort comeback for den engelske klub Crystal Palace, hvor han spillede 6 kampe i 2010. I 2012 fik han stilling som spillende manager i League 2-klubben Barnet F.C. Han stoppede defintivt i 2014.

Han opnåede 74 landskampe for Hollands fodboldlandshold.

Han lider af grøn stær (latin: glaucoma), hvorfor han under kampene var nødsaget til at bære et par specialbyggede beskyttelsesbriller. Hans lange og mørke dreadlockfriserede hår samt hans unikke orange beskyttelsesbriller, gjorde ham til en let genkendelig spiller på banen.

Dopingmisbrug 
I 2001 blev Davids kortvarigt suspenderet af FIFA, da han blev testet positiv for indtagelse af forbudte steroider.

Kildehenvisninger

Eksterne henvisninger 

 

Fodboldspillere fra Holland
Fodboldspillere fra AFC Ajax
Fodboldspillere fra AC Milan
Fodboldspillere fra Juventus F.C.
Fodboldspillere fra FC Barcelona
Fodboldspillere fra FC Internazionale Milano
Fodboldspillere fra Tottenham Hotspur F.C.
Fodboldspillere fra Crystal Palace F.C.
Fodboldspillere fra Barnet F.C.
Dopingsager i fodbold
Deltagere ved det europæiske mesterskab i fodbold 1996
Deltagere ved verdensmesterskabet i fodbold 1998
Deltagere ved det europæiske mesterskab i fodbold 2000
Deltagere ved det europæiske mesterskab i fodbold 2004